stanford-oval/wikipedia huggingface dataset:
Christian Lell

Christian Lell.
Christian Lell (s. 29. elokuuta 1984 München, Baijeri, Saksa) on saksalais-itävaltalainen jalkapalloilija, joka edustaa kesästä 2012 alkaen Espanjan Primera Divisiónissa pelaavaa Levantea. Lellin pelipaikka on oikea laitapuolustaja.
180 senttimetriä pitkä Alemannia Münchenin kasvatti liittyi Bayern Münchenin joukkueeseen jo kaudeksi 1993–1994. Tuolloin hän pelasi vielä junioriotteluita, mutta kaudeksi 2002–2003 hän nousi seuran ykkösjoukkueeseen. Vuosina 2004–2006 Lell edusti 1. FC Kölniä lainasopimuksella. Uransa aikana Lell on pelannut 127 Bundesliigaottelua, joista 26 Kölnin paidassa ja 28 Hertha Berlinin paidassa. Hän on saavuttanut Bayern Münchenin riveissä liigan, liigacupin ja Saksan cupin mestaruudet.
Lell on pelannut kaksi ottelua Saksan alle 21-vuotiaiden maajoukkueessa. Vuonna 2010 Lell ilmoitti halustaan edustaa Itävallan maajoukkuetta, siirto osoittautui kuitenkin sääntöjen puitteissa mahdottomaksi johtuen aikaisemmasta junioriedustuksesta Saksan paidassa.
Aiheesta muualla

Lell Transfermarkt-tietokannassa (Arkistoitu – Internet Archive) (saksaksi)
Levante – Primera División
1 Jesús |
2 I. López |
3 Toño |
4 Navarro |
5 Uche |
6 Vyntra |
7 Barral |
8 El Zhar |
9 Martins |
10 R. García |
11 Morales |
12 Juanfran |
13 Mariño |
14 Ramis |
15 Nikos |
16 El Adoua |
17 Xumetra |
18 Víctor |
19 P. López |
20 V. Pérez |
21 Ivanschitz |
22 Sissoko |
23 Diop |
24 Simão |
25 José Mari |
26 Camarasa |
30 Jason |
Valmentaja Alcaraz
Chrome Engine

| Chrome Engine |
| --- | --- |
Kehittäjä:  Techland
Kehityshistoria
Vakaa versio:  Chrome Engine 6
Tiedot
Ohjelmistotyyppi:  Pelimoottori
Alusta:  Microsoft Windows, PlayStation 4, Xbox One, Linux, PlayStation 3, Xbox 360, Mac OS X
Lisenssi:  kaupallinen
Aiheesta muualla
Verkkosivusto
Chrome Engine on Techlandin kehittämä pelimoottori videopeleihin.
Ensimmäinen versio on julkaistu vuonna 2003. Uusin versio Chrome Engine 6 tukee useita alustoja:
Mac OS X
Linux
Xbox One
PlayStation 4
Xbox 360
PlayStation 3
Microsoft Windows
Moottoria käyttävät pelit kuten:
Dead Island
Dying Light
Käännös suomeksi
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Chrome Engine
Call Me (Ánna Víssin kappale)

| ”Call Me” Ánna Víssi |
| --- | --- | --- |

Singlen tiedot
 Albumilta: julkaistu toistaiseksi digitaalisesti ladattavaksi ja singlenä, julkaistaan albumilla 2006.
 Äänitetty : Bi Kay Studios
 Julkaistu: lokakuussa 2004 promosinglenä   huhtikuussa 2005 digitaalisesti ladattavaksi   kesäkuussa 2005 Kreikassa singlenä
 Tuottaja(t): Ánna Víssi   Níkos Karvélas
 Tyylilaji: Pop/Dance
 Kesto: 04.22
 Levy-yhtiö: Sony BMG   Vanilla/Moda Records
Ánna Víssin muut singlet
| ”Live Promo Single” 2004 | ”Call Me” 2005 | ”Autostop/Mono i Agapi” 2006 |
Call Me on kyproslaisen poplaulajan Ánna Víssin kappale, jonka on säveltänyt hänen ex-miehensä Níkos Karvélas. Kappale julkaistiin alun perin lokakuussa 2004 promosinglenä radioasemilla Yhdysvalloissa, mutta huhtikuussa 2005 kappale julkaistiin internetissä digitaalisesti ladattavaksi, jolloin se pääsi viikoksi Yhdysvaltain Billboard Dance Chart-listan ykköseksi . Myöhemmin Call Me julkaistiin Kreikassa singlenä Sony BMG:n tuottamana.
Alkuperäinen versio

Ánna Víssi esitti Call Men aluksi kreikaksi nimellä Eisai (suomennettuna "sinä olet") vuoden 2004 kesäolympialaisten päätösseremoniassa, jossa kappale sai suuren suosion. Useat musiikkialalla työskentelevät henkilöt uskoivat kappaleen kuulostavan hyvältä myös englanniksi, joten Níkos Karvélas kirjoitti siihen englanninkieliset sanat. Useat englanninkielisen version kuulleet henkilöt uskoivat Annan tekevän läpimurtonsa kappaleella. Vissin levy-yhtiö Sony BMG ei kuitenkaan ollut kiinnostunut kappaleen julkaisemisesta kansainvälisesti, vaikka erityisesti Kyproksella kappale nousi hitiksi. Myöhemmin levy-yhtiö Moda Recordsin johtaja Nicky Kalliongis kuuli kappaleen ja piti siitä, ja ehdotti Víssille uutta levytyssopimusta Moda Recordsin kanssa. Víssi suostui, mutta vain sillä ehdolla, että saisi julkaista kappaleen Vanilla/Moda Records -nimen alla. Nimi "Vanilla" tulee hänen koiransa nimestä.
Kasvava suosio

Kalliongis ja Víssi lähettivät kappaleen radioasemille ja DJ:lle ympäri Yhdysvaltoja. Kappaleesta tuli välittömästi hitti. Sitä alettiin soittaa radioasemilla kaikkialla Yhdysvalloissa ja Víssi esitti Call Men Miamissa White Party-tapahtumassa saaden suosiota. Useat DJ:t, kuten Valentine, Chris Cox, Friscia & Lamboy, Lee Cabrera ja Mike Cruz, tekivät kappaleesta remix-versioita, mutta huhtikuussa 2005 julkaistu alkuperäinen versio sai suurimman suosion. Kappaletta alettiin myydä AllMusicSourcessa ja iTunesissa, ja kappale pääsi parhaimmillaan Yhdysvaltain virallisen tanssilistan Billboard Dance Chartin ykköseksi viikon ajaksi. Víssi lähti Yhdysvaltain ja Kanadan yökerhoihin lyhyelle kiertueelle.
Sony BMG ja Call Me

Call Men menestyttyä upeasti Billboard-listalla Sony BMG tarjosi Víssille mahdollisuutta julkaista kappale singlenä Kreikassa. Víssi suostui ja single julkaistiin kesäkuun lopussa 2005. Single sisälsi Call Me-kappaleesta kolme versiota - Call Me (Original Version), Call Me (Lee Cabrera Mix) ja Call Me (Chris Cox Mix), sekä radioversion uudesta kappaleesta Lie. Sekä Lie että Call Me nousivat listoille Kreikassa ja Kyproksella, ja Call Me nousi ykköseksi sekä Kreikan IFPI-singlelistalla että Kyproksen virallisella listalla. Kappaleiden menestyttyä englanninkielisinä hyvin, Víssi alkoi suunnitella uuden englanninkielisen albumin julkaisua. Uusi albumi julkaistaan kesällä tai syksyllä 2006. Kappaleiden menestyksen siivin Kreikan yleisradioyhtiö ERT myös asetti Víssin ehdolle Kreikan Euroviisuedustajaksi Euroviisuissa 2006. Víssi pääsi Kreikan edustajaksi mutta sijoittui vasta yhdeksänneksi kappaleellaan Everything.
Remix-versiot

Viralliset versiot kappaleesta Call Me:
The Chris Cox Club Anthem
Chris Cox Radio
Massive Cox Dub
Lee Cabrera
Lee Cabrera Dub
Mike Cruz Tribal
Mike Cruz Mixshow
Valentin Mixshow
Valentin Radio
Friscia & Lamboy Extended
Friscia & Lamboy Radio
Friscia & Lamboy Mixshow
Riddler Radio
Riddler Mixshow
Georgie Filtered Anthem
Clearing-kauppa

Clearing, suomeksi selvittely, on talouselämässä käytetty termi, joka voi tarkoittaa esimerkiksi:
arvopaperikaupan jälkeistä arvopapereiden selvittelyä välittäjien kesken ja kaupan toteuttamista myyjän ja ostajan välillä
johdannaismarkkinoilla kauppojen selvittämistä siten, että selvitystoimintoa ylläpitävä yhtiö asettuu jokaisen sopimuksen toiseksi osapuoleksi
maan pankkien keskinäisistä sekeistä, pankkisiirroista ja pankkivekseleistä syntyneiden saatavien selvitystä
kahden maan välisten saatava- ja velkasuhteiden selvittelyä näiden keskuspankeissa.
Suomen ja Neuvostoliiton välinen clearing-kauppa

Suomi ja Neuvostoliitto sopivat vuonna 1950 kauppasuhteen, jota kutsuttiin clearing-kaupaksi. Kauppasuhde kesti aina vuoden  1991 alkuun asti. Kauppasuhteen loppuminen oli osasyy Suomen 1990-luvun alun lamaan.
Suomi oli maksanut Neuvostoliitolle sotakorvauksia ja clearing -kauppasopimuksella pyrittiin vahvistamaan maiden välistä ystävyyttä kaupankäynnin avulla. Vuodesta 1950 lähtien aina 1990-luvun alkuun asti Suomen ja Neuvostoliiton välillä oli bilateraalinen clearing-kauppasopimus, joka tarkoitti pääpiirteissään sitä, että Suomen tuonti ja vienti Neuvostoliittoon oli yhtä suurta ja että viennistä saatu summa siirrettiin tuonnin ostoihin. Näin ollen vain tavara vaihtoi omistajaa. Tavaroiden hinnoista ja ostojen yhteishinnasta sovittiin erikseen vuosittain. Suomi toimitti Neuvostoliitolle jalostettuja tuotteita kuten tekstiili- ja kenkäteollisuuden sekä metalliteollisuuden tuotteita ja sai vastineeksi mm. raakaöljyä. Sopimuksen puitteissa öljyä tuotiin Neuvostoliitosta myös välitettäväksi muihin maihin.
Clearing-sopimuksen ansiosta Suomen teollisuus kehittyi, valtio vaurastui ja Suomen bruttokansantuote kasvoi. Suomi keskiluokkaistui ja siitä kasvoi sosiaali- ja hyvinvointivaltio. Työttömyys painui alle seitsemän prosentin.
Yksi Neuvostoliiton kanssa käydyn clearingkaupan erityispiirre oli teollinen yhteistyö (TYT), jossa suuren laitevientitoimituksen osa, esimerkiksi laivan moottori, ostettiin Neuvostoliitosta, asennettiin paikoilleen Suomessa ja vietiin suomalaistoimituksen mukana takaisin Neuvostoliittoon. Tämä kasvatti sekä clearingkaupan tuonnin että viennin arvoa, ja TYT:n tärkein tavoite olikin juuri tuonnin arvon kasvattaminen kaupan tasapainon takia. Neuvostoliittolaiset ostajat eivät aina tähän suostuneet, vaan vaativat suomalaisten toimittavan heille läpeensä länsimaista teknologiaa.
Clearingkauppa oli suomalaisyrityksille edullista silläkin tavalla, että maksusta saatiin huomattava osa ennen toimitusta eikä muuta rahoitusta välttämättä tarvittu. Esimerkiksi laivatoimituksesta kolmasosa maksettiin sopimuksen syntyessä, kolmannes kölinlaskun jälkeen ja viimeinen kolmannes valmiin laivan luovutuksen yhteydessä.
Neuvostoliiton aikaan tehdyistä kaupoista Venäjä jäi velkaa yli 600 miljoonaa euroa, jonka se maksoi pois elokuussa 2006.
Colony

Wikisanakirjassa on tähän liittyvä sananselitys: .
Colony voi tarkoittaa ainakin seuraavia:
Colony, In Flames -yhtyeen albumi vuodelta 1999
Colony, Bjørn Lynnen albumi vuodelta 2002
Colony-luokka, Britannian Kuninkaallisen laivaston fregattiluokka toisessa maailmansodassa.
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Colony”, voi hakea sivunnimihaulla, laajalla sivunnimihaulla tai tekstihaulla.
Calvities frontalis

Calvities frontalis
Calvities frontalis on kohta keskellä hiusrajaa, otsalla, jossa hiusraja kääntyy v-kirjaimen tapaan alemmas otsan päälle. Piirre on periytyvä ja dominoiva, mutta suhteellisen harvinainen. Yleensä ihmisten hiusraja on otsan kohdalta jokseenkin suora.
Canon de 155 C Mle 1915 St. Chamond

Artjärven kotiseutuyhdistyksen Canon de 155 C Mle 1915 St. Chamond Artjärven Vuorenmäellä 2006
Canon de 155 C Mle 1915 St. Chamond on ranskalaisen St. Chamondin tykkitehtaan valmistama raskas haupitsi. Suomi osti aikanaan 24 tämäntyyppistä haupitsia Ranskasta. Ne toimitettiin maaliskuun 1940 alkupäivinä Suomeen. Alun perin haupitsi oli Ranskassa suunniteltu vientiä varten, mutta sen pääasialliseksi käyttäjäksi tuli ensimmäisen maailmansodan aikana Ranskan maa-armeija. Haupitseja valmistettiin Ranskassa kaikkiaan vain 360. 155 mm:n väljyys kehitettiin Ranskassa 1874.
Canon de 155 C Mle 1915 St. Chamondia edeltävää tyyppiä tarjottiin 1911 Meksikon hallitukselle, mutta se ei johtanut kauppoihin. Ranskan hallituskaan ei ostanut sille 1913 esiteltyä edeltävää tyyppiä, koska uskoi edellistä edellisen haupitsityypin, Canon de 155 court Mle 1904 Tir Rapide Rimailhon, riittävän sille. Kuitenkin ranskalaisten tykistönkäyttöperiaate, tykistodoktriini, alkoi muuttua ensimmäisen maailmansodan kestetty vuoteen 1916, kun uuden ajatuksen mukaan haupitsien tuli kyetä aikaisempaa suurempaan tulinopeuteen ennen jalkaväen hyökkäystä. 9. toukokuuta - 15. kesäkuuta 1915 käydyn Artois'n toisen taistelun jälkeen ranskalaiset tutkivat kenttätykistönsä toimintaa, ja totesivat Canon de 155 court Mle 1904 Tir Rapide Rimailhon tulinopeuden riittämättömäksi läpimurrossa. Ranskan marsalkka Joseph Joffre vaati uusia raskaita haupitseja, millä kyettiin ylläpitämään riittävää tulinopeutta ja minkä kantama oli riittävä vähentämään saksalaisen vastatykistön vaikutusta.
Jo kesäkuussa 1915 tilattiin Ranskan armeijalle Canon de 155 C Mle 1915 St. Chamondia, mutta koska Saint-Chamondin tuotantokapasiteetti oli niin rajallinen, 50 haupitsia kuukaudessa, eivät ensimmäiset tämän tyypin haupitsit ehtineet palvelukseen kuin vasta syksyllä 1916. Sen sijaan Saint-Chamond tuotti lisenssivalmistuksena toisen tehtaan Canon de 155 C modèle 1917 Schneider -haupitseja ensimmäisen maailmansodan loppuun. 1917 esitteli Saint-Chamond uuden parannetun mallin Canon de 155 C Mle 1915 St. Chamondista, minkä kantamaa oli parannettu Canon de 155 C modèle 1917 Schneiderin tasolle, mutta sitä ei uskallettu ottaa tuotantoon siksi, että ei olisi vaarannettu jälkimmäisen lisenssivalmistusta.
Suomen ostamat haupitsit osoitettiin Raskas patteristo 8:lle, mutta niitä ei ehditty käyttää ennen talvisodan aselepoa. Jatkosodassa tykeillä ammuttiin 42 094 laukausta, mikä tekee laukausten määräksi 24 haupitsia kohden keskimäärin miltei 1 754 laukausta.
Suomeen ostettiin Saksasta samankaltaisia sotasaalishaupitseja Canon de 155 C Mle 1917 Schneidereita 151 asetta kolmessa erässä. Nillä kyettiin ampumaan 9,0 km:n asemesta 11,0 km:n kantamalla.
Canon de 155 C Mle 1915 St. Chamondin putken pituus on 17,8 kertaa kaliiperi (L/17,8) ja massa 3 040 kg. Ammuksen lähtönopeus on 265 m/s –367 m/s ja kääntökulma ± 2,7 astetta. Tykin korotus on –5 astetta ... +40 astetta ja suurin kantama 6,9 km –9,0 km. Ammuksen massa on 43,0 kg –43,5 kg.
Vertailu

Ranskan tykistökomitea kokoontui 1874 tarkastelemaan Ranskan-Preussin sodan tuloksia, ja päätyi siihen, että Ranskaan tarvitaan noin 140 mm:n – 160 mm:n raskas haupitsi. Tältä pohjalta kehitettiin 155 mm:n kaliiperi raskaille haupitseille. Ensimmäinen tämän tyypin kenttätykki kehitettiin 1877. Tulinopeus, ampumakulmat ja ammusten kantama kehittyivät tyyppi tyypiltä ensimmäisen maailmansodan loppupuolelle saakka.
| Haupitsi tai kanuuna | väljyys | putkipituus | kantama | kulmat | tulinopeus | massa | ammuksen massa | vuosi | muuta |  |
| --- | --- | --- | --- | --- | --- | --- | --- | --- | --- | --- |
| Canon de 155 L de Bange Mle 1877 | 155 | 27 (kanuuna) | 12,7 | -10°  +28° | 1 | 2530 | 40,0 | 1877 |  Suomessa 44 kappaletta 155 K/77 (nykymerkintätavalla 155 K 77) ja 4 kappaletta 155/27 BaMK |  |
| Obusier de 155 mm C modèle 1881 | 155 | 15,5 | 6,8 | -17°  +60° | 0,5 | 2155 | 43,7 | 1881 |  |  |
| Canon de 155 court Mle 1904 Tir Rapide Rimailho | 155 | 15,5 | 6,28 | -0°  +60° | 6 | 3200 | 41,0 - 43,0 | 1904 |  |  |
| 6 dm polevaja gaubitsa sistemy Schneidera | 152 | 12,5 | 7,7 - 8,0 |  |  | 2245-2400 |  | 1910 | Venäjällä Scheiderin lisenssillä valmistettu kuusituumainen |  |
| Canon de 155 C Mle 1915 Schneider | 155 | 15 |  | -0°  +42° |  | 3220 |  | 1915 |  |  |
| Canon de 155 C Mle 1915 St. Chamond | 155 | 17,8 | 6,9-9,0 | -5°  +40° | 3 | 3040 | 43,0 – 43,5 | 1915 |  |  |
| Canon de 155 C Mle 1917 Schneider | 155 | 15 | 10,3-11,0 |  | 3 | 3300 | 43,0 - 43,6 | 1917 |  |  |
Haupitsi on verrattain lyhytpiippuinen tykki. Tykinputken suhteellinen pituus ilmaistaan siten, että putken pituus jaetaan väljyydellä eli kaliiperilla, mikä on tykinputken sisähalkaisija. Alle 20 millin halkaisijan asepiippuihin viitataan sanalla piippu, ja sitä väljempiin tykeissä sanalla putki. Alle 20 millin aseet ovat usein konekiväärejä, eivät tykkejä nykymielessä. Kantama tarkoittaa ammuksen kantaamaa, tykkitulen ulottuvuutta kilometreissä. Kulmat tarkoittavat alakulmaa, eli sitä, kuinka paljon alaviistoon tykillä voi ampua ja yläkulmaa, kuinka paljon yläviistoon tykillä voi ampua. Tulinopeus tarkoittaa sitä, kuinka monta laukausta minuutissa tykillä voidaan ampua. Massa tarkoittaa koko tykin massaa. Ammuksen massa tarkoittaa tykistökranaatin massaa. Vuosi tarkoittaa tässä ranskalaista suunnitteluvuotta tai lisenssivuotta Venäjällä. Suomen puolustusvoimissa tykkejä ei ole merkitty eikä merkitä suunnitteluvuoden eikä valmistusvuoden mukaan, vaan sen vuoden mukaan, jolloin ne on otettu SUomen puolustusvoimien käyttöön.
Canon de 155 L de Bange Mle 1877 Miehikkälässä
Obusier de 155 mm C modèle 1881
Canon de 155 court Mle 1904 Tir Rapide Rimailho 1907 postikortissa
6 dm polevaja gaubitsa sistemy Schneidera entisessä Suomen Tykistömuseossa, nykyisessä Museo Militariassa Hämeenlinnassa
Artjärven kotiseutumuseon Canon de 155 C Mle 1915 St. Chamond Vuorenmäellä 2006
Canon de 155 C Mle 1917 Schneider Museo Militariassa Hämeenlinnassa
Museohaupitseja

Ainakin yksi Canon de 155 C Mle 1915 St. Chamond on Suomen Tykistömuseossa ja toinen Salpalinja-museoalueella, kolmas Artjärven Vuorenmäen alueella päällikön talon pihalla. Artjärven haupitsin osti Artjärven kunta vuonna 1993 Lievestuoreelta puolustusvoimien varikolta.
Muuta

Suomessa Canon de 155 C Mle 1915 St. Chamond:sta on käytetty merkintää 155 H/15 eli 155 mm:n haupitsi vuosimallia 1915. Nykyään Suomen puolustusvoimissa merkinnän vuotta tarkoittava osa ei tule valmistusvuodesta, vaan Suomen puolustusvoimien käyttöönottovuodesta, esimerkiksi 155 K 98, jossa 155 tarkoittaa 155 mm:n kaliiperia, "K" kanuunaa ja "98" käyttöönottovuotta 1998.
Ranskassa 155 mm:n raskaita haupitseja käytettiin divisioonan tykistönä vuonna 1940 siten, että neljä tykkiä muodosti patterin ja kolme patteria patteriston.
Call Me Maybe

| ”Call Me Maybe” Carly Rae Jepsen |
| --- | --- | --- |

Singlen tiedot
 Albumilta: Curiosity
 Julkaistu: 20. syyskuuta 2011
 Formaatti: CD, digitaalinen lataus
 Tekijä(t): Jepsen, Josh Ramsay, Tavish Crowe
 Tuottaja(t): Ramsay
 Tyylilaji: dancepop
 Kesto: 03.13
 Levy-yhtiö: 604, Schoolboy, Interscope
Carly Rae Jepsenin muut singlet
| ”Sour Candy” 2009 | ”Call Me Maybe” 2011 | ”Curiosity” 2012 |
Ääninäyte
Äänitiedostojen kuunteluohjeet
”Call Me Maybe” on kanadalaisen poplaulajan Carly Rae Jepsenin kappale hänen ensimmäiseltä EP-levyltään Curiosity. Kanadalainen levy-yhtiö julkaisi sen EP-levyn ensimmäisenä singlenä 20. syyskuuta 2011. Jepsen keräsi kappaleellaan kansainvälistä huomiota, kun Justin Bieber ja Selena Gomez kuulivat sen ja jakoivat sen Twitterissä. Hänet kiinnitettiin School Boy Records -levy-yhtiöön, jonka jälkeen single julkaistiin Yhdysvalloissa 22. helmikuuta 2012.
Kappaleesta tuli Jepsenin kansainvälinen läpimurto. Kappale sijoittui kymmenen parhaan joukkoon Belgiassa, Tanskassa, Ranskassa, Hollannissa, Norjassa, Puolassa ja Ruotsissa, sekä listaykköseksi Australiassa, Suomessa, Isossa-Britanniassa, Irlannissa, Kanadassa, Uudessa-Seelannissa, Skotlannissa, Sveitsissä, Tšekissä ja Yhdysvalloissa.
”Call Me Maybe” palkittiin parhaan singlen Juno-palkinnolla vuonna 2013. Lisäksi se oli ehdolla Grammy-palkinnon saajaksi parhaana popsooloesityksenä ja vuoden kappaleena.
Tausta ja kokoonpano

Carly Rae Jepsen, Josh Ramsay ja Tavish Crowe tekivät kappaleen, ja sen tuotti Ramsay. Levy-yhtiö 604 Records julkaisi kappaleen Kanadassa 20. syyskuuta Curiosity-albumin ensimmäisenä singlenä. Tammikuussa 2012 poplaulajat Justin Bieber ja Selena Gomez olivat vierailulla Kanadassa, ja he kuulivat kappaleen radiosta. He tweettasivat siitä, jonka jälkeen Jepsen sai kansainvälistä huomiota sekä levytyssopimuksen School Boy Recordsin kanssa. Bieberin managerin Scooter Braunin mukaan Bieber ei ole koskaan aikaisemmin tukenut toista artistia tällä tavalla. Levy-yhtiö Interscope Records julkaisi kappaleen maailmanlaajuisesti.
Musiikkivideo

Ben Knechtel ohjasi kappaleen musiikkivideon ja se julkaistiin 1. maaliskuuta 2012. Videon alussa Jepsen vakoilee viehättävää naapuriaan (näyttelijänä Holden Nowell), joka ajaa nurmikkoaan. Otettuaan paitansa pois naapuri huomaa Jepsenin vakoilevan häntä ja Jepsen piiloutuu ikkunan alle. Seuraavaksi kohtaus siirtyy autotalliin, jossa Jepsen harjoittelee yhtyeensä kanssa kappaletta. Harjoittelun jälkeen Jepsen pesee autoaan ja yrittää saada naapurin kiinnittämään huomiota itseensä. Hän kuitenkin putoaa auton konepelliltä ja naapuri auttaa hänet ylös. Tämän jälkeen naapuri katsoo, kun Jepsenin yhtye esittää kappaletta. Kun yhtye lopettaa soittamisen, Jepsen alkaa kirjoittaa omaa puhelinnumeroaan ja aikoo antaa sen naapurilleen, mutta huomaa naapurin antavan oman puhelinnumeronsa yhdelle yhtyeen miespuolisista jäsenistä.
Musiikkivideo > Internet-ilmiö

Carlos Pena ja Big Time Rush julkaisivat yhdessä Ashley Tisdalen, Justin Bieberin ja Selena Gomezin kanssa oman versionsa musiikkivideosta. Video on saavuttanut yli 65 miljoonaa katselukertaa. Myös Katy Perry on julkaissut musiikkivideosta oman versionsa ystäviensä kanssa, ja se on saavuttanut yli miljoona katselukertaa.
Aiheesta muualla

Virallinen musiikkivideo YouTubessa
Jepsen tuijottaa naapuriaan (näyttelijänä Holden Nowell), kun tämä antaa puhelinnumeronsa yhtyeen miespuoliselle jäsenelle.
CP-vamma
Vammatyypit > Spastinen

Spastinen CP-vamma on yleisin CP-vammatyyppi, jota esiintyy noin 80 %:lla kaikista CP-vammaisista.[lähde? ] Spastisuus tarkoittaa, että yhden tai useamman lihasryhmän lihasjänteys, tonus, on pysyvästi kohonnut. Kohonnut lihasjänteys vaikeuttaa lihaksen työtä. Spastinen CP-vamma näkyy ulospäin jäykkänä ja vaikeannäköisenä liikkumisena, ja joissakin tapauksissa esimerkiksi esineeseen tarttuminen ja irti päästäminen voi olla vaikeaa. Vaikeimmissa tapauksissa lihasjänteys on niin suuresti kohonnut, että omaehtoinen liikkuminen on mahdotonta.
Vammatyyppi voidaan jakaa kolmeen eri luokkaan sen mukaan, mikä lihasryhmä on spastinen. Diplegialla (noin 50–60 % CP-oireistoista) tarkoitetaan alaraajojen spastisuutta, mutta myös yläraajojen toiminta voi olla vaikeutunutta. Tieteellinen nimitys alaraajapainotteiselle CP-vammalle on diplegia spastica (suom. spastinen diplegia). Hemiplegiassa (20–36 % CP-oireyhtymistä) spastisuutta on toisen puolen (vasen/oikea) raajoissa. Tetraplegiassa (n. 10–15 % CP-oireistoista) sekä ylä- että alaraajat ovat spastiset. Tämä oireisto liittyy yleensä kortikospinaaliradan vaurion aiheuttamaan muutokseen liikkeitä säätelevien hermoverkkojen dynamiikassa.
Vammatyypit > Atetoottinen

Atetoottisessa CP-vammassa (esiintyvyys noin 10 %)[lähde? ] henkilöllä esiintyy nopeita, tahattomia liikkeitä päässä, käsissä ja vartalossa. Ne ilmenevät etenkin puhuessa, syödessä tai esimerkiksi tavoitellessa jotakin esinettä, toisin sanoen tilanteissa, joissa liikkeiden koordinoiminen on välttämätöntä. Kasvojen pakkoliikkeet vaikeuttavat nielemistä ja puhumista. Stressitilanteet lisäävät pakkoliikkeitä, ja unen aikana ne häviävät. Ihmisillä, joilla on atetoottinen CP-vamma, on usein alentunut lihastonus, joten he eivät pysty säilyttämään seisoma- tai kävelyasentoa. Tämä oireisto liittyy useimmiten tyvitumakkeiden vaurioon.
Vammatyypit > Ataktinen

Ataktinen CP-vamma on melko harvinainen CP-vamman muoto (esiintyvyys 5-10 %:lla CP-vammaisista). Tyypillistä ataktikolle on alentunut lihasjänteys ja huono liikkeiden hallinta. Kävely on leveäraiteista ja epävakaata, ja pikkutarkkoja tehtäviä suoritettaessa (esimerkiksi kirjoittaessa) heillä esiintyy vapinaa. Tämä vaikeuttaa hienomotorisia toimintoja. Oireisto liittyy usein pikkuaivovaurioon.
Vammatyypit > Sekamuodot

Noin 10 %:lla CP-vammaisista esiintyy samanaikaisesti kahta tai jopa kolmea edellä esitetyistä CP-vamman muodoista. Yleisin sekamuoto on spastisen ja atetoottisen CP-vamman yhdistelmä, jolloin esiintyy sekä kohonnutta lihasjänteyttä että pakkoliikkeitä. Spastisen ja atetoottisen CP-vamman yhdistelmässä lihasjäykkyys ilmenee useimmiten aluksi selvemmin ja pakkoliikkeitä alkaa esiintyä 9 kk-3 vuoden iässä.
Tunnettuja CP-vammaisia henkilöitä

Josh Blue (s. 1978), yhdysvaltalainen stand up -koomikko
Christy Brown (1932–1981), irlantilainen kirjailija, runoilija ja taidemaalari
Terry Dicks (1937-2020), brittiläinen poliitikko, parlamentin jäsen (1983–1997)
Rubén Gallego (s. 1968), venäläinen kirjailija, joka on julkaissut muistelmateoksen Valkoista mustalla
Nicolas Hamilton (s. 1992), brittiläinen kilpa-ajaja ja Lewis Hamiltonin veli
Francesca Martinez (s. 1978), brittiläinen koomikko ja näyttelijä
RJ Mitte (s. 1992), yhdysvaltalainen näyttelijä
Sami Mustakallio (s. 1958), suomalainen pappi
Bruce Perens (s. 1958), yhdysvaltalainen ohjelmoija, joka loi ensimmäisen avoimen lähdekoodin määritelmän käyttäen Debianin vapaiden ohjelmistojen ohjeistoa pohjana
Eric S. Raymond (s. 1957), yhdysvaltalainen ohjelmoija, joka on tullut tunnetuksi yhtenä avoimen lähdekoodin yhteisön keulahahmoista sekä hakkerikulttuurin edistäjänä
Amu Urhonen (s. 1980), tamperelainen kansalaisaktivisti ja poliitikko
Aiheesta muualla

Kuvia tai muita tiedostoja aiheesta CP-vamma Wikimedia Commonsissa
Suomen CP-liitto